Santa Anna acull el tradicional Via Crucis Vivent aquest 13 d?abril
09 abril 2025

## Santa Anna acull el tradicional Via Crucis Vivent aquest 13 d?abril09 abril 2025Última actualització: 09 abril 2025

![](../gestion/img/f2a5f1fbbd8fecb0077d3353c091ca3bb88e6f59f7819139308c2064bbbb8b65.jpg)  
  

El president de la Junta de Districte de Santa Anna, Salvador Gregori, acompanyat per Jordi Pérez, Germà Major de la Germandat del Sant Sopar Vivent, han presentat aquest matí el tradicional Via Crucis Vivent, que tindrà lloc al barri de Santa Anna el pròxim 13 d’abril a les 19:30 hores.

Aquest acte, profundament arrelat en la Setmana Santa gandiana, destaca pel seu caràcter participatiu, el seu valor cultural i la seua emotivitat. Cada any creix en assistència i entusiasme, consolidant-se com un dels esdeveniments més esperats.

La representació començarà a la plaça de Santa Anna i comptarà enguany amb una nova escena: l’entrada triomfal de Jesús a Jerusalem, que es desenvoluparà prop de la parròquia. Segons ha explicat Jordi Pérez, ànima del projecte, es tracta d’una incorporació molt simbòlica que enriquirà encara més l’experiència dels assistents.

“És un acte molt bonic i molt impactant, especialment el moment en què s’alcen les creus a l’esplanada de Santa Anna. És, sens dubte, una de les escenes més emocionants”, ha comentat.

Des de l’organització s’ha agraït especialment el suport de l’Ajuntament de Gandia, que cada any contribueix més al desenvolupament d’aquesta iniciativa, permetent que el barri es vestisca d’etiqueta i reba veïns de tota la ciutat, de la comarca de la Safor i nombrosos turistes que gaudeixen de la Setmana Santa a la platja de Gandia.

Gregori ha animat la ciutadania a assistir: “Santa Anna mereix un acte com aquest. És una manera de reivindicar la singularitat del barri, la seua història i la seua gent. A qui no ho ha vist, li assegure que val la pena viure-ho.”

El Via Crucis Vivent de Santa Anna no és només una expressió de fe, sinó també un reflex de la identitat i l’esperit comunitari del barri, que es bolca completament per fer d’aquest dia una celebració inoblidable.